b'\n_START_ARTICLE_\nFrakcija\n_START_PARAGRAPH_\nFrakcija \xe2\x80\x93 parlamento ar kitos renkamos politin\xc4\x97s institucijos i\xc5\xa1rinkt\xc5\xb3j\xc5\xb3 nari\xc5\xb3 savanori\xc5\xa1ka organizacija, kurios pagrindinis tikslas - \xc4\xafgyvendinti politinius tikslus ir interesus._NEWLINE_Frakcija taip pat vadinama politin\xc4\x97s partijos viduje susidariusi partijos nari\xc5\xb3 grup\xc4\x97, partijos strateginiams politiniams tikslams ir programai \xc4\xafgyvendinti matanti skirtingus nuo daugumos taktinius sprendimo b\xc5\xabdus.\n_START_SECTION_\nFrakcijos sudarymas\n_START_PARAGRAPH_\nFrakcija atstovaujamojoje institucijoje gali b\xc5\xabti sudaroma vienpartiniu principu i\xc5\xa1 vienos partijos atstov\xc5\xb3, arba pagal interes\xc5\xb3 grupes, arba pagal politinio spektro sroves i\xc5\xa1 keli\xc5\xb3 partij\xc5\xb3 atstov\xc5\xb3, arba net i\xc5\xa1 vienos partijos politini\xc5\xb3 kryp\xc4\x8di\xc5\xb3 ar frakcij\xc5\xb3 atstov\xc5\xb3. Kvota, b\xc5\xabtina frakcijai suformuoti, paprastai b\xc5\xabna 10\xc2\xa0% viso atstovaujamosios institucijos nari\xc5\xb3 skai\xc4\x8diaus, bet ne ma\xc5\xbeiau, kaip 3 nariai savivaldyb\xc4\x97s taryboje ir 10 parlamente. Didel\xc4\x97 frakcija gali pasidalinti \xc4\xaf grupes ar atskiras frakcijas, tuo sustiprindama savo \xc4\xaftak\xc4\x85._NEWLINE_Frakcija registruojama atstovaujamosios institucijos protokoliniu sprendimu arba frakcijos steig\xc4\x97jams pateikus frakcijos steigimo parei\xc5\xa1kim\xc4\x85, kur\xc4\xaf pasira\xc5\xa1o visi frakcijos nariai. Frakcija i\xc5\xa1sirenka seni\xc5\xabn\xc4\x85, kuris atstovauja frakcij\xc4\x85 santykiuose su kitomis frakcijomis, su atstovaujamosios institucijos vadovybe ir vykdomosios institucijos administracija, vadovauja frakcijos darbui, \xc5\xa1aukia jos pos\xc4\x97d\xc5\xbeius, teikia frakcijos nuomon\xc4\x99 atstovaujamosios institucijos pos\xc4\x97d\xc5\xbeiuose, jeigu pati frakcija nepaskiria kito prane\xc5\xa1\xc4\x97jo.\n_START_SECTION_\nPrograma\n_START_PARAGRAPH_\nFrakcija paskelbia savo politin\xc4\x99 program\xc4\x85. Jeigu frakcija u\xc5\xbeima dominuojan\xc4\x8di\xc4\x85 pad\xc4\x97t\xc4\xaf, jos programa, arba keli\xc5\xb3, koalicij\xc4\x85 sudaran\xc4\x8di\xc5\xb3 frakcij\xc5\xb3 parengta bendra programa balsavimu yra priimama kaip atstovaujamosios institucijos visos kadencijos veiklos programa. Jeigu frakcija ne\xc4\xafeina \xc4\xaf valdan\xc4\x8di\xc4\x85j\xc4\x85 daugum\xc4\x85, ji savo programa gali oponuoti valdan\xc4\x8diosios daugumos programai ir pasiskelbti opozicine frakcija._NEWLINE_Opozicija savo programoje gali oponuoti kiekvienai i\xc5\xa1 pozicijos programos dali\xc5\xb3, nurodydama savo po\xc5\xbei\xc5\xabr\xc4\xaf \xc4\xaf problemas ir paskelbdama savo prioritet\xc5\xb3 s\xc4\x85ra\xc5\xa1\xc4\x85. Baigiantis kadencijai kiekviena pus\xc4\x97 gali pasitikrinti, ar j\xc5\xb3 programose numatyti darbai buvo \xc4\xafgyvendinti, ar jie i\xc5\xa1 ties\xc5\xb3 buvo aktual\xc5\xabs rink\xc4\x97jams ir bendruomenei. Tokia program\xc5\xb3 vykdymo analiz\xc4\x97 da\xc5\xbenai yra pagrindinis argumentas, art\xc4\x97jan\xc4\x8diuose rinkimuose parodant kiekvienos pus\xc4\x97s prana\xc5\xa1umus ir galimybes.'